## Turisme destaca els avanços en sostenibilitat de la Comunitat Valenciana en el dècim aniversari dels Objectius de Desenrotllament Sostenible

*** La consellera d’Innovació, Indústria, Comerç i Turisme, Marián Cano, afirma que “la Comunitat Valenciana ha demostrat que és possible créixer en competitivitat, al mateix temps que s’avança en sostenibilitat, accessibilitat i innovació”**

En el dècim aniversari dels Objectius de Desenrotllament Sostenible (ODS), Turisme Comunitat Valenciana subratlla l’esforç del sector turístic de la Comunitat Valenciana per avançar en sostenibilitat des de fa 10 anys.

La consellera d’Innovació, Indústria, Comerç i Turisme, Marián Cano, ha assenyalat que “el dècim aniversari dels ODS és una oportunitat per a reconéixer el camí recorregut i reafirmar el nostre compromís amb un turisme que genera prosperitat sense comprometre el futur. La Comunitat Valenciana, les seues destinacions i empreses han demostrat que és possible créixer en competitivitat, al mateix temps que s’avança en sostenibilitat, accessibilitat i innovació”.

**2024, primera Estratègia de sostenibilitat turística certificada**

En esta dècada, l’any 2024 va suposar un punt d’inflexió amb la certificació de l’Estratègia de sostenibilitat turística 2024-2028, l’única estratègia autonòmica certificada amb AENOR que ha sigut auditada i certificada també en 2025.

La consellera Marián Cano subratlla que “esta certificació avala el compromís del Consell amb les polítiques de turisme sostenible perquè mesura, any rere any, la seua execució i permet demostrar l’avanç de la Comunitat Valenciana com a destinació turística intel·ligent, respectuosa i compromesa amb la societat i el medi ambient”.

**Iniciatives destacades de l’última dècada**

En els últims anys s’han dut a terme iniciatives relacionades amb els Objectius de Desenrotllament Sostenible (ODS). S’ha impulsat l’etiqueta ecològica europea i el Codi Ètic del Turisme de la Comunitat Valenciana, s’ha publicat el ‘Llibre blanc per a una nova estratègia turística’ i s’han desplegat el programa ‘Turisme i dona’, el Programa de turisme accessible i el Pla de competitivitat empresarial.

Posteriorment, la Comunitat Valenciana es va adherir al Pacte Mundial de Nacions Unides i es va publicar la guia amb 100 recomanacions ODS per a destinacions. També es van editar manuals per a platges segures i per a l’adaptació de les destinacions al canvi climàtic.

A més, en 2023 des de Turisme Comunitat Valenciana es va posar en marxa la campanya ‘Actitud sostenible’ per a visibilitzar com la sostenibilitat està en l’essència de l’‘Actitud mediterrània’, eslògan turístic de la Comunitat Valenciana.

L’any 2024 es va aconseguir la certificació de l’Estratègia de sostenibilitat turística 2024-2028, que ha sigut auditada i certificada també en 2025.

Igualment, en 2024 el projecte TechYroom va avançar cap a l’impuls de tecnologies aplicades a l’allotjament turístic amb la finalitat de fomentar la sostenibilitat i l’economia circular en les empreses turístiques de la Comunitat Valenciana.

Fecha: 25/09/2025